Missatge: Barcelona s’estrena com a port base del Harmony of the Seas, el creuer més gran del món   Actualitzat el 05.06.2016 a les 15:48 Francis ManzanoAquest diumenge s'ha fet la inauguració oficial a Barcelona del nou creuer més gran del món, el Harmony of the Seas. És el primer cop que un vaixell d'aquestes dimensions s'estrena en un port del sud d'Europa. Dimarts començarà el primer dels 22 viatges pel Mediterrani que farà fins a l'octubre, sempre amb Barcelona com a port base.Té una longitud equivalent a gairebé tres illes de l’Eixample (362 metres d’eslora) i una capacitat per a prop de 9.000 persones, entre tripulants i passatgers (fins a 6.780 amb màxima ocupació). Són xifres similars a altres predecessors, com l’Allure of the Seas, però el Harmony les supera, encara que sigui per molt poc. També comparteix una gran avinguda central, plena de vegetació i oberta a l’aire lliure. El que és més novedós és l’oferta d’atraccions i entreteniment. Per exemple, un gran tobogan amb una altura de 10 cobertes, o el que és el mateix, 33 metres.A mig camí entre ciutat flotant, centre comercial i parc d’atraccions, la companyia Royal Caribbean preveu que per l’Harmony passin durant aquesta temporada d’estiu fins a 150.000 passatgers. Ho faran en rutes d’entre cinc i set dies per diferents ports mediterranis i amb sortida i arribada a Barcelona. Això suposarà, segons càlculs de la naviliera, un impacte econòmic global d’uns 30 milions d’euros a la ciutat.BTV

Resposta: Protesten contra la contaminació dels creuers i el turisme massiu   Actualitzat el 05.06.2016 a les 17:55L'Assemblea de Barris per un Turisme Sostenible s'ha manifestat aquest diumenge als entorns del port en contra de la contaminació que generen els creuers i del turisme massiu. Durant la protesta, un centenar de persones han tallat momentàniament el pont d'Europa amb pancartes i cartells.Coincidint amb l’arribada del creuer més gran del món, l’Harmony of the Seas, el col·lectiu d’entitats i veïns en contra del turisme massiu ha convocat una protesta per rebutjar aquest tipus d’embarcació i reivindicar un model de turisme més sostenible. Segons els manifestants, la gran quantitat de fuel que necessita el creuer “es tradueix en un volum d’emissions contaminants que supera els límits fixats per la Unió Europea”. De fet, aquest vaixell consumeix 2.500.000 litres de fuel al dia. Els concentrats s’han posat mascaretes a la boca per protestar contra l’emissió de gasos contaminants provinents d’aquests grans bucs. Dues pancartes amb els lemes “Bye Bye creuers” i “No torneu més” han encapçalat la protesta, que s’ha dirigit a l’Harmony of the Seas, però els cossos de seguretat han impedit el pas dels manifestants. La marxa ha avançat en direcció al Mirador de Colom, però la policia no els ha deixat continuar a l’alçada de l’avinguda del Paral·lel, i en aquest punt, finalment, s’ha dissolt la protesta.BTV